Mabon ap Modron
Mabon ap Modron er en person i den walisiske fortællekreds Mabinogion, og et walisisk eksempel på en keltisk gud af typen ’ung mand’, ligesom den irske gud Oengus den Unge Søn.
Hans navn betyder ’Søn af Mor’, og han knyttes dermed til den keltiske Modergudinde.
Han dukker op i fortællingen om, hvordan Kong Arthur hjælper sin nevø Culhwch med at gifte sig med den skønne Olwen. En af betingelserne er, at Mabon skal befris fra et fangenskab, han har siddet i, siden han var tre dage gammel. Det lykkes at befri ham, og han slutter sig til Arthurs mænd.
De walisiske fortællinger er sene (fra ca. 1100) og litterære, men Mabon svarer til den 1000 år ældre gallo-romerske gud Maponus, der kendes fra indskrifter.